
RECENZII 


În lumea muzicii enesciene pentru pian, 
alături de Raluca Stirbat 


Vlad Văidean 


Cel mai mare pianist 


Rămâne curentă și până la un punct firească tendinţa de a sesiza 
îndeosebi în planul artei violonistice unele dintre realizările cele mai 
inconfundabile ale lui George Enescu, adică ale unui compozitor adulat 
în timpul vieţii sale — și multă vreme 
doar simbolic reținut în memoria 
istoriilor generale ale muzicii — în 
primul rând ca violonist cu virtuţi 
mesmerice. Este o tendinţă hrănită 
de abundenta pătrundere în 
programele de concerte și de discuri 
ale multor violoniști de renume, 
precum și de prolifica abordare 
analitic-muzicologică de care se 
bucura mai cu seama emblematica 
Sonata „în caracter popular 
românesc”, impusă încă din timpul 
vieţii compozitorului drept singura 
lui operă de maturitate a cărei faimă 
ar putea să o rivalizeze pe cea a 
juvenilei Rapsodii române nr. 1. 

Și totuși, pentru oricine a frecventat cu oarecare consecvență 
muzica enesciană, rămâne la fel de evident faptul că un grad 

comparabil, dacă nu chiar și mai reprezentativ, de pregnanta idiomatică 
l-a atins arta pianistică enesciană. Căci ea s-a dezvoltat consistent și 
constant, de la primele încercări de compoziţie și pe tot parcursul 
creației, concretizându-se în substanţiale lucrări solistice, perfect 
încadrabile în tradiţia virtuozitatii de cel mai pretentios nivel, ca și într-o 
creaţie camerala în care predilectia definitorie o reprezintă combinarea 
pianului cu un instrument sau cu un grup de instrumente din familia 
coardelor (sonate pentru vioară sau violoncel, triouri, cvartete, cvintete 
în care ponderea decisivă a pianului e semnalată încă din titlurile ce în 
mod invariabil îl menţionează pe primul loc). De altfel, preferința 
absolută fata de instrumentul plenitudinilor armonice și polifonice a 
constituit o opţiune definitivă pe care George Enescu a ţinut să 
sublinieze nu doar o dată că a făcut-o încă din anii cei mai timpurii: de 
„prea mica” vioară — simplă unealtă pusă la îndemână de către „hazard” 
pentru satisfacerea nevoiei irepresibile de exprimare prin muzică — el s-a 
despărțit sufletește de îndată ce părinţii i-au pus la dispoziţie un piant. 
Atunci, explorarea autodidactă a clapelor a devenit refugiul preferat, și 
tocmai graţie largului orizont deschis astfel, conștiința copilului-minune 
a intrat în posesia propriei fantezii creatoare, a unei „bulimii” muzicale 
(după cum șăgalnic a numit-o Enescu?) dornice să se reverse 
nestingherite, să depășească îngrădirea monodică inerentă celor patru 
corzi violonistice. 

În plus, departe de a se folosi de pian doar ca de un confident al 
procesului componistic, Enescu a ajuns de fapt să-i stăpânească 
secretele la un nivel de măiestrie care a stârnit, de pildă, invidia recurent 


1 „Când privesc vioara în cutia ei — mortul acesta lucios în sicriașul său — îi spun, 
poate cu vanitate: «Ești foarte frumoasă, prietenă, ești foarte delicată, dar ești 
prea mică!» (...) De ce, în aceste condiţii, am ales să fiu violonist? N-am ales 
nimic: hazardul, voinţa tatălui meu au făcut-o în locul meu. În copilărie, nu am 
avut ocazia să ascult altceva decât o vioară: absolut firesc, am încercat să cânt 
și eu, la rândul meu. Mai apoi, când am fost obligat să lucrez serios pentru 
aceasta, am avut impresia, deodată, că mă aflu într-o fundătură. În schimb, ce 
bucurie, mereu înnoită, în faţa pianului care mi-a deschis orizonturi fără 
limite!”. Enescu, citat de Bernard Gavoty, în Amintirile lui George Enescu / Les 
souvenirs de Georges Enesco, trad. Elena Bulai, Editura Curtea Veche, 
București, 2016 (ed. princeps: Flammarion, Paris, 1955), p. 175, 177. 
2 „Bulimia mea muzicală (...) îmi trebuia mereu mai mult!”. Enescu, citat de 
Gavoty, în Amintirile lui George Enescu / Les souvenirs de Georges Enesco, p. 
167. 

exprimată a lui Arthur Rubinstein’, iar pe criticii francezi i-a determinat — 
cu ocazia primei audiții pariziene a Sonatei | pentru pian în fa diez minor 
op. 24 nr. 1, una dintre foarte rarele apariţii publice ale pianistului 
Enescu în calitate de solist — să nu-i găsească alt echivalent, mai ales în 
privinţa catifelării tușeului, decât în stilul pianistic de superlativă 
subtilitate al unui compozitor-pianist de importanţa lui Debussy?. Fără 
să fi revendicat vreodată merite profesionale în privinţa calităţilor sale 
pianistice, Enescu a preferat de fapt să și le cheltuie — discret, dar cu 
exorbitantă generozitate, ca în mai tot ceea ce a făcut — în ipostaze 
camerale, apărând fie în recitaluri de sonate alături de violoniști prieteni 
prestigioși (Thibaud, Menuhin ș.a.) sau tineri aflați la începutul carierei, 
cărora astfel înțelegea să le împrumute din prestigiul său, fie în cadrul 
mai restrâns al cursurilor de interpretare sau în acela intim al seratelor. 
Consemnările memorialistice despre aceste audiții sunt puzderie, iar ele 
exprimă la unison stupefactia înfiorată a tuturor celor ce au avut bucuria 
să asiste la ușurința lui Enescu de a acompania întotdeauna din 
memorie, de a cânta la prima vista, cu suverană fluentă, orice fel de 
lucrare muzicală, de a se desfășura în traversări pianistice ale unora 
dintre paginile sale muzicale favorite (în special din operele wagneriene) 
sau ale propriei opere Œdipe; ceasuri întregi puteau să dureze astfel de 


1 Cu ocazia participării la cea de-a Ill-a ediţie a Festivalului și Concursului 
Internaţional „George Enescu”, Rubinstein și-a reiterat, în toate interviurile ce i 
s-au luat de către presa și televiziunea românească, marea admiraţie față de 
pianistul Enescu: „Eu socotesc și astăzi că el a rămas cel mai mare pianist” 
(Eugen Atanasiu, „«Ador publicul și rămân sensibil la tot ce este nou». Cu 
Arthur Rubinstein despre muzică și realitățile noastre”, România liberă, 
București, 22/6201, 23.1X.1964, p. 2); „Ca pianist îmi era superior, desi va 
rămâne în memoria noastră ca un compozitor însemnat” (A. Rubinstein, 
„Neuitatul Enescu”, Lumea, București, 2/39, 24.1X.1964, p. 16); „Enescu era un 
atât de mare pianist, încât îl invidiam chiar” (Iosif Sava, „Interviu cu Arthur 
Rubinstein”, Ramuri, Craiova, 1/3, 1X.1964, p. 19); „A fost un pianist 
extraordinar. Pot să spun că eram uneori invidios pe el: cânta chiar mai bine 
decât mine!” (A. Rubinstein, „Un gând pentru Enescu”, interviu pentru 
Televiziunea Română, https://www.youtube.com/watch?v=5khOQADG_NY). 

2 „En sa Sonate, op. 24, pour piano qu’il executa avec un souci des vaporeuses 
nuances orchestrales dont cet instrument est susceptible — et dont peut-âtre 
seul Debussy fut encore a un plus haut degré le subtil interprete —, M. Enesco 
montra ce rare don qu'il possède de toujours exprimer, par quelques 
instrument ou par quelque forme qu'il use, en un langage d'un musicalité 
profonde”. A.S., „Les grands concerts. Concerts diverts. Société Nationale (24 
avril)”, Le Ménestrel, Paris, 88/18, 30.1V.1926, p. 198-199. 

80 


Revista MUZICA Nr. 5 / 2023 


maratoane, iar ele presupuneau din partea lui Enescu nu numai 
preumblarea degetelor pe claviatură, ci și sugerarea vocală (prin 
fredonări, murmure, fluierături, declamări) a unui spectru cât mai 
colorat din bogăţia timbrală a partiturilor originale. Din convorbirile 
radiofonice purtate în 1951 la Radiodifuziunea Franceză între muzician și 
muzicologul Bernard Gavoty, se mai poate deduce întrucâtva, doar pe 
fărâme, această impresionantă dimensiune — de veritabil om-orchestra 
— pe care o activa Enescu în fata claviaturii. Însă alte mostre sonore 
relevante pentru pianismul enescian sunt, din nefericire, cu totul răzlețe 
și limitate ca performanţă tehnică, ceea ce totuși le face cu atât mai 
prețioase, îndeosebi și pentru că ele păstrează unele dintre foarte 
puţinele interpretări pe care Enescu, trecând de data aceasta peste 
funciara lui reticenta de a-și face reclamă, a consimţit să le pună în 
slujba propriei muzici. 


Patru integrale 


La nivelul cunoașterii publice, o privire de ansamblu asupra 
creației enesciene pentru pian solo nu s-a putut contura decât în anii cei 
mai recenți, fiind în fapt minata de aceleași frustrante dificultăţi care 
încă mai inoportunează fixarea unei imagini clare asupra totalitatii 


1 Este vorba despre înregistrarea unor piese componente ale celor două suite 
enesciene de tinereţe pentru pian (op. 3 din 1897 si op. 10 din 1901-1903), 
realizată la București în 1943 și editată pe discuri Electrecord (ECE 01300; EDC 
1151/1967; ECE 01388; EDC 430-431/2001), Philips (PHI 426100-2/1990) și 
Dante (HPC 091-092/1998). Ar merita totodată semnalată aici și înregistrarea 
unei alte interpretări enesciene a Pavanei din Suita op. 10, adusă în atenţia 
publică în 2012 de către pianistul Tibor Szâsz, prin intermediul platformei 
YouTube (vezi https://www.youtube.com/watch?v=57nnXictzCM). Desi nu a 
avut parte de nicio imprimare pe disc, respectiva tnregistrare a fost, se pare, 
regulat difuzată în decursul anilor 1960 de către Radio România. De altfel, 
documentul sonor scos la iveală de Tibor Szâsz a rezultat, după cum detaliază 
pianistul într-o suită de comentarii explicative ale clipului postat online, din 
înregistrarea pe care tatăl său a făcut-o unei asemenea difuzări radiofonice. 
Comparată cu mai binecunoscuta (și, cel mai probabil, mai tardiva) înregistrare 
din 1943, această versiune inedită o surclasează net, ca acuratețe tehnică și ca 
delicateţe a tușeului, detașându-se de fapt pe o poziţie suverană între toate 
mărturiile sonore ale pianisticii enesciene. Cu atât mai stringent ar trebui 
urmărită posibilitatea omologării ei, printr-o cercetare a arhivelor Radio 
România. 

creaţiei lui George Enescu. Desigur, de obicei se pune pe seama imensei 
risipiri a energiilor violonistului și dirijorului, cerut timp de jumătate de 
veac pe toate meridianele lumii occidentale, faptul că moștenirea lui 
componistică abundă în partituri rămase neterminate ori doar schitate. 
La această situație deconcertantă și-a adus însă din plin contribuţia și 
perfectionismul său incurabil, amplificat cu trecerea timpului până la 
dimensiuni care pentru multi ar putea părea de-a dreptul maladive; căci 
Enescu s-a simţit dator să ţină la păstrare ori chiar să retragă din circuit 
unele partituri asupra cărora și-a impus (uneori timp de decenii) 
neistovite retușări, reveniri, adăugiri, dar care, chiar rămase în stadiul 
nedesăvârșirii ultime visate de compozitor, au putut totuși fascina, 
odată scoase postum la rampă, printr-un viabil grad de închegare. 
Acestor consecințe neprielnice, cauzate de programul încărcat al 
interpretului și de firea retractilă a compozitorului, li s-a adăugat și o 
serie de vicisitudini istorice: Enescu a și rătăcit câteva opusuri 
definitivate ce nu au mai beneficiat decât de tardive descoperiri 
postume; iar apariția recentă, în licitații românești desfășurate în 
condiţii îndoielnice, a anumitor documente enesciene inedite 
(majoritatea provenite din ampla corespondenţă a muzicianului, dar cel 
putin într-un caz fiind vorba si de file răzlețe de schițe muzicale) e de 
natură să menţină deschisă — până si acum, într-o etapă deja târzie a 
posterității enesciene — eventualitatea surprizelor provenite din arhive 
private. 

Așadar, patrimoniul cultural datorat lui George Enescu încă 
prezintă, pe alocuri, semnalmentele fluiditatii derutante; un grad 
imprecis determinabil de dispersare a anumitor componente ale sale 
rămâne obiectul unei insistente suspiciuni căreia va trebui să i se 
răspundă prin investigații aprofundate. Totuși, în privința corpusului 
pianistic, s-a ajuns (cel putin deocamdată), graţie unor interpreţi 
dedicați deopotrivă travaliului de scotocire arhivistică și analiză 
muzicologică, la o îmbucurătoare și cvasi-definitivă limpezire a 
orizonturilor. Astfel, după vechile imprimări discografice datorate unor 
pianiști români care l-au cunoscut pe Enescu (Dinu Lipatti, Nicolae 
Caravia, lon Filionescu, Maria Fotino), si după efortul inaugural depus în 
anii ‘70-‘80 de către Aurora lenei în direcția unei traversări repertoriale 
sistematice (incluzând suitele op. 3 și op. 10, iar ca piese inedite — ce au 
beneficiat din partea aceleiași pianiste de editări în premieră, însă 
deficitare —, ciclul integral de Pieces impromptues op. 18 și alte pagini de 
tinerețe), primele integrale discografice ale creației enesciene pentru 

pian care s-au bucurat de relevanţă internaţională au fost realizate de 
Cristian Petrescu (pentru casa franceză Accord, în două ediții apărute în 
1998 și 2004) și Luiza Borac (pentru Avie Records, în două volume 
admirabile, mult elogiate și premiate, apărute în 2003 și 2006). Lor li s- 
au adăugat alte două integrale de câte trei compact-discuri, în care 
Raluca Stirbat (Hanssler Classic, 2015) si Josu de Solaun (Grand Piano, în 
două ediţii: 2016 și 2018) au lansat demersuri echivalente, însă și mai 
cuprinzătoare decât cele care le-au precedat. 


O tentativă de cunoaștere din toate unghiurile a moștenirii enesciene 


Între toate, albumul Ralucăi Știrbăţ s-a distins printr-un grad 
maxim de rigoare filologică si prin voinţa, pentru prima (și deocamdată 
singura) oară programatic asumată, de a propune un tip de restituire nu 
doar exhaustivă, ci și cronologică, versiunea ei interpretativă căpătând 
astfel și dimensiunea implicită a unui act muzicologic cu valențe 
monografice. Doar partial devoalată în judiciosul text de prezentare a 
triplului compact-disc, această dimensiune exegetică a devenit de 
curând explicită, prin publicarea tezei de doctorat susținute de pianistă 
în 20147. De fapt, consistenţa deosebită a edificiului discografic propus 
în 2015 s-a datorat tocmai survenirii sale ca o încununare a 
impresionant de laborioaselor și extinselor cercetări de care pianista a 
considerat că este nevoie pentru a putea pretinde că a ajuns la o 
imagine adecvată asupra muzicii și personalităţii lui George Enescu. Căci 
publicarea tezei de doctorat este doar împlinirea cea mai recentă în 
cadrul a ceea ce, pentru Raluca Stirbat, pare să fi reprezentat o tentativă 
de cunoaștere, punere în valoare și chiar de salvare a moștenirii 
enesciene din toate unghiurile și cu toate uneltele posibile. De pildă, 
îngrijirea și prefatarea primului volum dintr-o nouă ediţie a partiturilor 
pianistice enesciene? se dovedește un complement binevenit al 
albumului discografic, ieșind cel mai bine în întâmpinarea oricăror viitori 
pianiști dornici să se apropie de George Enescu. De altfel, demersul 
acesta editorial s-ar cuveni nu numai dus la bun sfârșit prin realizarea 


1 Vezi Raluca Stirbat, George Enescu — Creaţia pentru pian, Editura Muzicală, 
București, 2022. 
2 Vezi George Enescu, Opere complete pentru pian solo, vol. |: Sonatensatz, 
Pieces impromptues Op. 18, Hommage (Piece pour le Piano sur le Nome de 
Fauré), Sonate pour Piano (fa # mineur) Op. 24 N° 1, Sonate pour Piano (re 
majeur) Op. 24 N° 3, ed. Raluca Stirbat, Editura Grafoart, Bucuresti, 2016. 

celui de-al doilea proiectat volum, dar, la drept vorbind, ar trebui 
integrat în reeditarea unitară, critică, a întregii creaţii enesciene, 
profund afectată, de atâta amar de vreme, de circulaţia restrânsă a 
partiturilor, în tiraje și la prețuri prohibitive (dar o asemenea acţiune 
depășește, desigur, bunăvoința sau putinţa oricât de competentă a unui 
singur individ). Tot la iniţiativa și sub coordonarea Ralucăi Stirbat a fost 
realizată traducerea în limba germană a exegezei enesciene de căpătâi], 
căreia astfel i s-a amplificat substanţial capacitatea de pătrundere într- 
un firesc circuit internaţional, alături de anterioara ei traducere în limba 
engleză?. În fine, ecouri vibrante în mediul cultural românesc a produs 
restaurarea casei de la Mihăileni a mamei lui George Enescu: după 
peripeții de tot felul, neobosite pledoarii publicistice și pe toate canalele 
mediatice?, după strădanii administrative depuse timp de ani de zile de 
către pianista ce a reușit să adune în jurul demersului său forţe dintre 
cele mai benefice, inaugurarea imobilului — nu doar ca muzeu, ci ca o 
academie muzicală de vară destinată tinerilor muzicieni și menită să 
resusciteze viaţa culturală, odinioară efervescentă, din nordul Moldovei 
— s-a petrecut la data simbolică de 19 august 2021, punctând astfel 
împlinirea a 140 de ani de la nașterea lui Enescu. 


Jaloane inedite pe traseul devenirii stilistice enesciene 


Rânduri lămuritoare despre locul special ocupat de această casă 
în biografia muzicianului (care nu numai că și-a petrecut la Mihăileni, din 
copilărie până la maturitate, fericite vacanțe de vară, ci aici a și compus: 
a cizelat Octuorul op. 7, a definitivat Suita pentru pian op. 10, a scris, la 
căpătâiul mamei sale bolnave, Simfonia concertantă pentru violoncel și 


1 Vezi Pascal Bentoiu, George Enescu: Meisterwerke, trad. Larisa Schippel, Julia 
Richter, ed. Raluca Stirbat, Frank & Timme, Berlin, 2015. 

2 Vezi Pascal Bentoiu, Masterworks of George Enescu. A Detailed Analysis, trad. 
Lory Wallfisch, Scarecrow Press, Plymouth, 2010. 

3 Vezi îndeosebi următoarele trei ample articole: „Din istoria unei case uitate. 
Pentru salvarea Casei Enescu din Mihăileni”, Historia, Bucuresti, 2/4 (1X.2013), 
https://www.historia.ro/sectiune/general/articol/din-istoria-unei-case-uitate- 


pentru-salvarea-casei-enescu-din-mihaileni; „Sufletul «casei cu brazi». File de 
poveste ale casei lui George Enescu de la Mihăileni”, Timpul, lași, 14/182 
(V.2014), p. 2-3; „leșii lui Enescu (1)”, Timpul, lași, 188-189 (XI-XII.2014), p. 14- 
17, republicat în Timpul, lași (29.1X.2020), https://portal.revistatimpul.ro/iesii- 


lui-enescu/. 

orchestră op. 8, și a lucrat la Simfonia | op. 13) pot fi citite și în cartea 
Ralucăi Stirbat?, ele integrându-se de fapt într-o pleiadă de recalibrări 
documentare și propuneri analitice rectificatoare sau de-a dreptul 
înnoitoare. Cele mai spectaculoase vizează punerea în lumină a șase 
compoziții de tinereţe, rareori cântate, pe două dintre ele — Regrets 
(1898) și Impromptu în do major (1900) — Raluca Stirbat având chiar 
meritul de a le aduce în premieră în atenţia publică (deopotrivă prin 
interpretarea discografică și comentariul analitic, ambele sprijinite direct 
pe autograful enescian). După cum o premieră absolută a presupus și 
imprimarea discografică, aprofundarea analitică și editarea acelei 
Sonatensatz în fa diez minor? descoperite în 1993, în arhiva Muzeului 
Naţional „George Enescu” din București, și pentru prima oară analizate 
de către Clemansa Liliana Firca, autoritatea supremă în materie de 
manuscrise enesciene?. Este vorba despre o partitură fata de care 
Enescu a nutrit o preferință aparte la vremea conceperii ei: într-un 
interviu din 19127 — unică mărturie din epocă asupra existenţei acestei 
piese, existenţă dedusă ulterior de Clemansa Firca tocmai pe baza 
tardivei repuneri în discuţie” a respectivului puţin cunoscut, dar deosebit 
de consistent interviu —, compozitorul a calificat-o drept „lucrarea mea 
cea mai matură”. De fapt, el tatonase în paginile ei o versiune 
preliminară, foarte diferită, dar caligrafiată până la ultimele amănunte, a 
primei mișcări din Sonata op. 24 nr. 1 (pe care o precede cu doisprezece 
ani). Dimpreună cu Nocturna în re bemol major (1907) și 
contemporanele Pieces impromptues op. 18 (1913-1916), acest 


1 Vezi Știrbăţ, George Enescu — Creaţia pentru pian, p. 75. 

2 Vezi Raluca Stirbat, „Sonatensatz în fa diez minor pentru pian (1912) sau 
«missing link»-ul din creaţia enesciană”, 2017, 
https://www.festivalenescu.ro/sonatensatz-in-fa-diez-minor-pentru-pian- 


1912-sau-missing-link-ul-din-creatia-enesciana/; republicat in George Enescu — 
Creatia pentru pian, p. 277-284. 

3 Vezi Clemansa Liliana Firca, „O versiune necunoscută a primei parti din 
Sonata pentru pian op. 24 nr. 1 în fa diez minor de George Enescu”, Muzica, 
București, 2 (1997), p. 4-9; republicat în volumul autoarei, Enescu — relevanta 
„secundarului”, Editura Institutului Cultural Român, București, 2005, p. 47-54. 

4 Vezi Herbert F. Peyser, „Composer Enesco Analyses Himself”, Musical 
America, New York, 16/14 (10.VIII.1912), p. 2; republicat în The Musical 
Standard, Londra, 38 (28.1X.1912), p. 194-195. 

° De către Noel Malcolm, în George Enescu. His Life and Music, Toccata Press, 
Londra, 1990, p. 110; George Enescu. Viaţa si muzica, trad. Carmen Patac, 
Humanitas, 2011, p. 115. 

învolburat Moderato pianistic demonstrează, conform cheii de lectură 
propuse de Raluca Stirbat, faptul că a existat o continuitate subterană a 
devenirii stilistice enesciene. Constituie, altfel spus, încă o verigă 
inlantuita în marele si până de curând greu sesizabilul pod ce se întinde 
de la impetuoasele și totodată enciclopedicele creaţii juvenile, în care 
Enescu a asimilat, prin reinventare în notă personală, afinități 
polistilistice cu reperele prestigioase din epoca formării salet, până la 
cele două impozante sonate ale maturității post-cedipiene, în care 
muzica enesciană se arată intrată în posesia unui idiom cu totul 
personal, perfect emancipat, doar tangential raportabil la repere 
cunoscute. Destinația finală este, după cum pregnant o descrie la un 
moment dat Raluca Știrbăţ, referindu-se la prima parte a Sonatei în re 
major op. 24 nr. 3 (1935), „un spectacol nemaivăzut/auzit până la 
Enescu”, „o alchimie unică” în care coexistă „melosul și ritmurile 
asimetrice românești, parfumul neoclasic, armoniile și sincopele 
apropiate lumii jazz-ului, boarea impresionistă, tambalul dezacordat si 


1 Pe lângă amprenta adânc implantată a spiritului și școlii vieneze, de filiatie 
beethovenian-brahmsiană, just sesizată de Raluca Stirbat în Finalul Suitei | op. 
3 (1897) și în alte compoziţii de tinereţe (nu doar pentru pian) datând din 
primii ani petrecuți de Enescu la Paris (vezi Stirbat, George Enescu — Creaţia 
pentru pian, p. 42); pe lângă virtuozitatea romantică de esenţă lisztian- 
chopiniană si incandescenta armoniilor wagneriene, convingător și cu 
stupefiantă dezinvoltură explorate de Enescu încă din unele dintre cele șase 
piese juvenile scrise între 15 și 19 ani (pentru ca să-și găsească expresia 
culminativă în uriașa, tumultuoasa și oarecum dezechilibrata Nocturnă în re 
bemol major); Raluca Stirbat mai insistă, ca și alti exegeti enescieni, asupra 
necesității ca lui Enescu să îi fie recunoscută contribuţia anticipativă (sau cel 
puţin perfect sincronizată cu marele context european) la confluenţa dintre 
neoclasicism/neobaroc și impresionism (sesizabilă, în planul creaţiei pianistice, 
în Suita a II-a în re major op. 10; vezi Stirbat George Enescu — Creaţia pentru 
pian, p. 47-49, 55), ba chiar și în privinţa unei ocazionale scriituri de 
improvizație în spirit cvasi-jazzistic (sesizabilă pentru prima oară în piesa 
Appassionato din ciclul op. 18, apoi în câteva pasaje ale mișcării rapide din 
Sonata in fa diez minor op. 24 nr. 1; vezi Stirbat, George Enescu — Creatia 
pentru pian, p. 140). Aș evita totuși sintagma „protocronism enescian”, ce nu 
cred că poate fi folosită într-un mod inocent sau cu buna-credinta (dupa cum 
pare să procedeze pianista; vezi Stirbat, George Enescu — Creaţia pentru pian, 
p. 215-216); protocronismul nu poate deveni un concept viabil, dată fiind 
definitiva lui cantonare în sensul impur de marotă naționalistă, amplu 
vehiculată în epoca ceaușismului târziu. 

sound-ul tarafului de tara — cuceritor în imprecizia lui”?. Jalonând, prin 
lucrări deplin reprezentative, marile etape de formare a gândirii 
compozitorului, creaţia pianistică enesciană oglindește astfel, între 
granițele proprii, aproape întreaga traiectorie evolutivă pe care o 
parcurge creația enesciană în ansamblul său (doar din perioada 
decantărilor ultime — 1938-1954 -— lipsește vreo lucrare solistică 
încredințată pianului; instrumentul preferat continuă însă și atunci să 
deţină un rol esenţial în majoritatea incursiunilor camerale). 


Perspective analitice inedite și rectificări documentare 


Definitorie pentru cartea Ralucăi Stirbat este neadoptarea nici 
unei soluţii prefabricate, voinţa de restructurare, de refacere din unghi 
personal (și cu afirmată finalitate practică, vizând o mai bună așezare a 
actului interpretativ), de verificare cu scrupulozitate a coordonatelor 
unor trasee care în tara lui Enescu tind să fie asimilate unei discuţii cam 
încheiate, dar care de fapt încă își pretind nuantari și precizări 
clarificatoare. Pianista reușește să demonstreze această vitalitate a 
subiectului său prin dezinhibatul, pe alocuri chiar polemicul dialog în 
care intră cu abordări sau concluzii consacrate de multă vreme în 
literatura enescologică, dovedindu-și astfel familiarizarea erudită cu un 
imens (pentru mulţi intimidant) bagaj de cunoaștere. În plan analitic, o 
asemenea însușire a lucidităţii critice apare în mod programatic 
enunțată mai ales în capitolele dedicate celor două sonate op. 24; sunt 
opusuri notorii (ca majoritatea celor aparținând maturității enesciene) 
pentru felul lor de a se vertebra în funcţie de tiparele formale clasice, 
dar aceasta mai degrabă cumva pe ascuns, undeva în adâncimi implicite, 
întrucât ele nu întârzie să devieze pe traiectorii nebănuite, dirijate fiind 
de logica mobilității permanente și a rafinamentului superlativ pe care o 
adoptă discursul muzical enescian la nivelul de suprafață al 
microstructurilor. În ambele cazuri, Raluca Stirbat trece în revistă 
multiplele soluţii de analiză formală, nu de puţine ori contradictorii, la 
care a ajuns de-a lungul timpului exegeza enesciană, iar aproape 
întotdeauna opţiunea pianistei confirmă viabilitatea frecvent singulară a 
unghiului analitic propus de Pascal Bentoiu. 

Dar, intretindnd un contact acribic cu manuscrisele enesciene 
(din care, fapt notabil, sunt totdeauna reproduse în carte fragmente 


1 Știrbăţ, George Enescu — Creaţia pentru pian, p. 225. 

menite să ilumineze aspectele inedite aduse în discuţie) și adăugând la 
studiul temeinic al arhivelor românești relevante pentru moștenirea lui 
George Enescu și pe cel al unor arhive străine (de la Viena), Raluca 
Stirbat contribuie cu menţiuni lămuritoare și în planul detaliilor ce tin de 
datarea unor prime audiții sau de gradul criticabil de conformitate a 
tipăriturilor existente cu manuscrisele enesciene. Toate reprezintă 
problematizări și rectificări esenţiale, care „îndrăznesc” chiar să 
chestioneze anumite informaţii furnizate de Clemansa Firca în primul 
volum al Noului catalog tematic al creaţiei lui George Enescu, un 
monument (din păcate neîncheiat) de acribie și un ghid indispensabil — 
asumat ca atare de către pianistă — pentru orice călătorie enesciană. lată 
un singur exemplu în acest sens: prima audiție absolută a Nocturnei în re 
bemol major a fost atribuită, în catalog, Aurorei lenei, pianista care s-a 
ocupat de editarea postumă și imprimarea pe disc a piesei, însă data 
propriu-zisă a interpretării în concert nu a putut fi plasată decât în mod 
aproximativ, în jurul anului 1980, cândva înainte sau după realizarea 
înregistrării pe disc’. Totuși, se pare că piesa a răsunat măcar o dată în 
timpul vieţii și chiar în interpretarea lui Enescu, după cum depune 
mărturie o scurtă cronică muzicală publicată de Paul Ladmirault în 
numărul din ianuarie 1914 al Revue musicale S.I.M., cronică pentru 
prima oară semnalată de Raluca Stirbat. Cel mai probabil a fost vorba 
chiar de prima audiție absolută, căci cronicarul notează acolo (fără a 
consemna însă și data exactă ori sala unde a avut loc concertul 
respectiv) că Nocturna lui Enescu a făcut parte dintr-un program în care 
au figurat ,,[q]uatre nouveautés fort interessantes”?. Și tot în legătură cu 
aceeași piesă enesciană, Raluca Stirbat mai publică în premieră și 
produce comentarii de mare pertinenta despre un poetic paragraf de 
indicaţii de interpretare trecute de Enescu în capul partiturii?. Cu atât 
mai preţioase cu cât marchează singurul prilej în care compozitorul a 
simţit nevoia unor astfel de instrucțiuni explicite (motivate cel mai 
probabil și de semnificaţia sentimentală a piesei scrise în 1907, în chiar 
anul înfiripării frământatei iubiri dintre Enescu și Maria Cantacuzino, cea 
căreia îi sunt dedicate vijelioasele pagini pianistice), rândurile respective 
își afirmă importanţa și prin faptul că, atribuindu-i o precisă simbolizare 


1 Vezi Clemansa Liliana Firca, Noul catalog tematic al creaţiei lui George 
Enescu, vol. |: Muzica de cameră, Editura Muzicală, București, 2010, p. 186. 

2 Vezi Stirbat, George Enescu — Creaţia pentru pian, p. 91-92. 

3 Vezi Stirbat, George Enescu — Creaţia pentru pian, p. 93-95. 

grafică, stipulează utilizarea semi-pedalei, adică ceea ce în creaţia de 
maturitate a compozitorului avea să se impună drept un „brand” 
inconfundabil. De asemenea, în aceeași notă a revizuirilor și rectificărilor 
editoriale necesare poate fi citită și retrospectiva, cuprinzător și 
instructiv depănată de Raluca Stirbat, pe marginea „odiseei” nefericite 
pe care au cunoscut-o cele șapte Pieces impromptues op. 18 (pierderea 
lor în timpul Primului Război Mondial, urmată de descoperirea lor 
postumă și intrarea în circuitul public sub impropria titulatură, inerţial 
perpetuată până în prezent, de „a treia suită” enesciană pentru pian, și 
prin intermediul unor editări defectuoase). Pianista adaugă însă și aici 
cel puţin o observaţie inedită, motivată de fidelitatea față de 
manuscrisul piesei MazurkK mélancolique: bazându-se pe tipul de 
ortografiere enesciană a majusculei „K” — ortografiere fonetică, explicit 
ludică —, ea pledează pentru a nu o „corecta” prin adăugarea literei „a”, 
deci pentru preluarea în circulație publică a calamburului rezultat de 
aici, cu atât mai mult cu cât el aparţine unui mare amator de jocuri de 
cuvinte?. 

Un fir roșu ce traversează întregul comentariu analitic al Ralucăi 
Stirbat este „vânătoarea” de anticipatii sau reminiscente motivico- 
tematice, menită să scoată la lumină vasta reţea aluziva pătrunsă prin 
toți porii creaţiei enesciene, bănuita plenitudine rizomatică ce pare să fi 
constituit pentru compozitor o permanentă realitate lăuntrică, 
manifestată temporal într-o anumită cantitate de opusuri finite, însă de 
fapt transgresând necesităţile și limitele propriu-zise ale acestora, 
înrudindu-le profund, la nivelul ideatiei melodice, într-o manieră 
aproape fractală. La acest tip de „vânătoare” au pornit, „contaminându- 
se” întrucâtva unii de la alţii, numeroși enescologi hipnotizati de 
habitudinile  melodismului enescian, iar voluptatea disecării și 
identificării, de-a lungul și de-a latul operei, a acelorași crâmpeie 
celulare, presupune, desigur, și deloc neglijabilul risc al eșuării în 
speculaţii nefondate, risc de care Raluca Stirbat se arată conștientă 
atunci când avertizează că „izolarea mini-ideilor muzicale enesciene 
până la ultima lor consecinţă trebuie făcută cu măsură, pentru a nu 
deveni o acţiune pe alocuri inutilă sau chiar păguboasă”?. Și totuși, după 
cum tot ea exclamă în altă parte, prea e „frumoasă transhumanta 


1 Vezi Stirbat, George Enescu — Creaţia pentru pian, p. 124. 
2 Stirbat, George Enescu — Creaţia pentru pian, p. 256. 

motivelor enesciene peste decenii”, prea „cu greu suportă comparaţie” 
„fantezia inepuizabilă și rafinamentul!” travaliului tematic enescian?, 
pentru ca analistul iremediabil fascinat să nu își asume până la urmă 
postura initiatului imersat într-un joc cu mărgele de sticlă, ce nu poate fi 
întâmpinat cu răbdare și înţelegere deplină decât de către acei cititori 
alfabetizati muzical la rândul lor deja picati sub vraja muzicii enesciene. 
Câteva contribuţii inedite ale Ralucăi Stirbat pentru cartografierea 
acestui tărâm mai greu accesibil rezidă în special în identificarea 
anumitor „premoniţii” motivice cedipiene tocmai în pagini juvenile — 
Regrets, Fuga si Adagio din Suita | op. 3, Toccata și Bourrée din Suita a ll- 
a op. 10, Nocturna în re bemol major? —, dar și în pledoaria pasionată 
pentru unitatea tematică a Suitei a Il-a op. 10%, pledoarie realizată de 
fapt în răspăr cu opinia curentă în exegeza enesciană românească 
(potrivit căreia această suită nu ar vădi, ca multe alte lucrări ale lui 
Enescu, vreo preocupare specială pentru unificare ciclică). Mai precis, în 
acest din urmă caz, pianista își sprijină argumentatia pe baza delimitării 
și urmăririi a două idei generatoare — un motiv oligocordic (numit „al 
clopotelor” tocmai în virtutea bogatelor implicaţii pe care sonoritatea 
clopotelor le va deţine în emblematice lucrări enesciene de mai târziu) și 
un motiv scalar, cu desfășurare tetracordică/pentacordică preponderent 
descendentă (motiv la rândul lui recurent în întreaga creaţie 
enesciană5). 


Trei subiecte de meditaţie 


La fel de interesante (și deschise dezbaterilor) se dovedesc și 
conexiunile intuite de Raluca Stirbat cu anumite iscălituri motivice sau 
chiar pagini întregi aparținând altor compozitori. Frapează în această 
privință îndeosebi văditele apropieri (sesizabile pe multiple planuri: 
contur melodic, scriitura acompaniamentului mâinii stângi, tonalitate) 
dintre prima piesă, Melodie, din ciclul op. 18 al lui Enescu, și liedul 
Morgen!, ultimul din ciclul op. 27 de Richard Strauss®. Și mai captivant 
este ceea ce pianista identifică, nu doar o dată, drept „o presupusă 


1 Știrbăţ, George Enescu — Creaţia pentru pian, p. 138. 

2 Stirbat, George Enescu — Creaţia pentru pian, p. 256. 

3 Vezi Stirbat, George Enescu — Creaţia pentru pian, p. 27, 37, 41, 58, 76, 104. 
4 Vezi Stirbat, George Enescu — Creaţia pentru pian, p. 56-57. 

° Vezi Stirbat, George Enescu — Creaţia pentru pian, p. 58-59, 69, 105, 224. 

ê Vezi Stirbat, George Enescu — Creaţia pentru pian, p. 115-117. 

întâlnire în spirit și posibilă admiraţie a tânărului Enescu” pentru 
Rahmaninov!, congruenta ce pare să fi dus la fine legături între 
acordurile finale ale enescianului Preludiu în do major (1903) și celebrele 
acorduri inaugurale ale Concertului nr. 2 pentru pian și orchestră în do 
minor?, sau între tema principală a Nocturnei în re bemol major și tema 
părții a doua din Concertul nr. 3 pentru pian și orchestră în re minor, sau 
între tema bântuitoare depănată de enesciana Sérénade lointaine 
pentru pian, vioară și violoncel și tema primului Trio élégiaque în sol 
minor; până și într-un opus enescian de maturitate deplină precum 
Sonata op. 24 nr. 3 pianista sesizează, în trecere, câteva „aluzii 
drăgăstos-ironice la Rapsodia pe o temă de Paganini”3. De fapt, chiar în 
absența mărturiilor documentare care să ateste exprimarea vreunei 
pretuiri reciproce sau măcar vreo intersectare conjuncturală, paralelele 
dintre Enescu și Rahmaninov ar putea constitui, într-adevăr, un subiect 
de meditaţie aprofundată. Ele reverberează, de pildă, până și la nivel 
biografic: aplaudati și publicați încă din adolescenţă, ambii compozitori 
au dobândit faimă mondială în primul rând ca interpreţi, consumându-și 
energiile în lungi turnee de concerte, deși dorința lor permanentă era 
aceea de a se consacra exclusiv compoziţiei; la fel, pe amândoi i-a 
măcinat sufletește autoexilul pe care și l-au impus în urma căderii țărilor 
lor natale sub regimuri comuniste. Dar mai ales la nivelul viziunii estetice 
se întrevede o înrudire de adâncime, căci în epoca celor mai 
efervescente și radicale prefaceri stilistice, Enescu și Rahmaninov s-au 
păstrat profund atașați de etosul romantismului târziu, însă fără a-l 
prelungi doar într-un mod inerţial, ci imprimându-i dezvoltări nebănuite, 
fiecare în felul său particular: Rahmaninov practicând un soi de lirism 
cotropitor și orgiastic, în care arcuirile melodice se umflă neîncetat, ca- 
ntr-un ospăț al deversărilor desfătătoare, iar Enescu retrăgându-se si 
pitulându-se mereu pe potecile lăturalnice, din ce în ce mai labirintice, 
ale unui lirism imploziv, ale ardorii emoţionale mocnite, ce lasă impresia 
pulsatiei radioactive. 

Raluca Stirbat mai propune un posibil subiect de meditaţie prin 
pledoaria sa recurentă pentru delimitarea „unui tip de scherzo 
enescian”f. Prima explicitare analitică a noţiunii i-a aparţinut lui Adrian 


1 Stirbat, George Enescu — Creaţia pentru pian, p. 41. 
2 Vezi Stirbat, George Enescu — Creaţia pentru pian, p. 84. 
3 Stirbat, George Enescu — Creaţia pentru pian, p. 98; vezi și p. 260. 
4 Vezi Stirbat, George Enescu — Creaţia pentru pian, p. 76, 102, 131, 192. 

Raţiu (iar nu lui Myriam Marbe, cum afirmă Raluca Stirbat?), ea 
desemnând un soi de discursivitate sonoră echivocă, deviată undeva la 
granița dintre oniric, burlesc și motoric: începând cu Burlesque din 
Pieces impromptuees, continuând cu unele suprafeţe din scherzo-urile 
Simfoniilor a II-a, op. 17 si a Iil-a, op. 21, și ţinând seama îndeosebi de 
părţile cu rol de scherzo din mai toate partiturile camerale post- 
cedipiene — dintre care cele mai emblematice în acest sens sunt 
mișcările secunde din Sonata I pentru pian în fa diez minor op. 24 nr. 1 
(1924) si Sonata a Il-a pentru violoncel si pian în do major op. 26 nr. 2 
(1935) —, e vorba de niște pagini muzicale în care predomină o 
mobilitate discursivă și expresivă greu de definit, rezultată din 
amalgamarea de palpituri și murmure preponderent disonante, fantasc 
divagate, cu episodice accente mecanizate. Sunt niște vâltori stranii, 
nelipsite de unele vagi tangente cu „viziunile fugitive’ și 
constructivismul sonor în care excela în aceeași perioadă un neoclasic 
asumat precum Prokofiev. Îndeobște cam trecută cu vederea (căci pare 
mai puţin favorabilă pentru manifestarea pregnantă a ceea ce se 
consideră în mod curent drept dispoziţie lirică tipic enesciană), 
aventurarea lui Enescu pe aceste nisipuri stilistice mișcătoare apare 
totuși întreprinsă cu relativă insistenţă, fapt ce singur poate constitui un 
argument pentru eventuala ei aprofundare tipologică. Un asemenea 
demers analitic-estetic ar putea fi, de altfel, extrapolat cu deosebit profit 
și asupra celorlalte sectoare ale creației enesciene: nu numai părțile sau 
secţiunile lente — dintotdeauna si în unanimitate consacrate drept 
realizări superlative ale compozitorului — ar apărea într-o lumină și mai 
revelatoare odată trecute prin filtrul tipologizării, dar și a/legro-urile 
enesciene, îndeosebi cele deversate în încălecările ciclice finale, ar 
beneficia, în urma analizării lor tipologice, de o profilare la fel de 
proeminentă, în măsură să deslușească într-o manieră mai explicită (de 
regulă cam greu de obținut) ingredientele inconfundabile ale 
„enescianismului”. 


1 inexactitatea se poate datora felului imprecis în care sunt semnalate 


contribuţiile autorilor care au făcut parte din colectivul singurei monografii de 
amploare dedicate lui George Enescu — anume doar pe pagina de cuprins, unde 
figurează doar titlurile capitolelor (nu și numerele primelor lor pagini). Ideea 
propusă de Adrian Raţiu apare în contextul analizei realizate de el la Simfonia a 
Ill-a op. 21, în George Enescu. Monografie, coord. Mircea Voicana, Editura 
Academiei R.S.R., București, 1971, p. 473-474. 

in fine, nu poate fi îndeajuns lăudată legitima insistență 
pedagogică cu care Raluca Stirbat se adresează interpretilor, 
avertizându-i împotriva căderii în capcana pe care muzica lui Enescu o 
ridică în mod curent: adoptarea unui tempo prea lent! sau a unui rubato 
exagerat?, atitudine facilă și comodă, izvorâtă din impresia eronată că 
lirismul enescian s-ar preta la tratări ad libitum. Învățătura de căpetenie 
e aceea că alura dezinvoltă a muzicii enesciene — atât de răpitoare, atât 
de ușor de pus în corespondenţă cu specificul spontaneitatii folclorice — 
nu are, în realitate, nimic de-a face cu întâmplătorul, cu vagul sau 
aproximativul. În schimb, interpretului nu îi poate fi permis a trece cu 
vederea faptul că absolut totul în această muzică, ce doar simulează 
improvizatia, este supus de Enescu unei intentionalitati care nicio clipă 
nu slăbește haturile. Spontaneitatea rostirii și starea de levitatie onirică 
sunt construite cu o luciditate componistică ce se dovedește aproape 
necruțătoare, sufocantă, pedantă în grija ei de a rezerva fiecărui gest, 
oricât de infinitezimal, ponderea unui rost bine definit, integrat într-un 
tip de punere în pagină ce vizează fineţea calofilă, aglomerarea atent 
regizată a detaliilor învestite cu încărcătura esentelor. 


xk k 


lată doar câteva din meritele și imboldurile spre aprofundare pe 
care cartea Ralucăi Stirbat le poate cuprinde, cel putin din perspectiva 
unui cititor pasionat de George Enescu. Ocupându-și un loc bine profilat 
în impozanta tradiție a enescologiei, această carte posedă virtuțile 
bornei modelatoare și totodată ale punctului de pornire, de care orice 
demers echivalent, fie el muzicologic sau interpretativ, va trebui să ţină 
seama de acum înainte. 


1 Vezi Stirbat, George Enescu — Creaţia pentru pian, p. 39, 85, 118, 164, 289. 
2 Vezi Stirbat, George Enescu — Creaţia pentru pian, p. 145-147, 156. 

Into the world of Enescu’s piano music, with Raluca Stirbat 


The recent publication of her 2014 PhD thesis (as George Enescu — 
Creaţia pentru pian, Editura Muzicală, Bucharest, 2022) is but the most 
recent achievement in what, for the pianist Raluca Stirbat, seems to 
have meant an attempt to knowing, highlighting and even salvaging the 
George Enescu's heritage from all angles and with all possible means. 
This is because the book can be seen as part of an impressively laborious 
and extensive research, including also an important 3-CD album of 
George Enescu's complete works for solo piano (2015), the first volume 
of a new edition of Enescu's piano works (2016), the coordination of the 
German translation of Pascal Bentoiu's Capodopere enesciene, the main 
Enescian exegesis (2015), and the years-long administrative efforts for 
the restauration of the house of Enescu’s mother in Mihăileni 
(inaugurated in 2021). 

The book is remarkable for its numerous documentary recalibrations 
and rectifying or even innovative analytical propositions, all having a 
declared practical purpose, aiming towards a better comprehension of 
the performance-related act. Știrbăţ even has at times a polemical 
dialogue with long-time-established approaches or conclusions in the 
Enescian literature, demonstrating an erudite familiarity with an 
immense (for many, intimidating) knowledge. Thus, her book acquires a 
well-established place in the tradition of Enescu specialists; it both 
possesses the virtues of the shaping landmark and constitutes a starting 
point, one which all equivalent endeavour, be it musicological or 
performance-related, will need to take into account. 

